
Szellem és szükségszerűség. A Hugo von Hofmannsthal háborús publicisztikája mögött kirajzolódó kultúramodell
Hugo von Hofmannsthal első világháborús publicisztikájában a soknemzetiségű, nagyhatalmi státuszában megkérdőjelezett Osztrák-Magyar Monarchia legitimációs stratégiáját dolgozta ki, amely öröklött történelmi szerepet konstruált a Habsburg Birodalom számára. A szerző háborús publicisztikája mögött húzódó kultúramodell, amelyet Hofmannsthal a Monarchia heterogén társadalmi adottságaiból vezetett le, a szerző argumentációja szerint kiterjesztendő a háború utáni Európára.
Dolgozatomban végigkísérem a szerző kultúramodelljének alakulását az 1914–1918 között keletkezett publicisztikáiban. Kutatásomban azt kívánom alátámasztani, hogy a Hofmannsthal-életmű recepciójában eddig kevéssé hangsúlyos szerepet kapó háborús publicisztika mind ideológiai bázisát, mind poétikai megoldásait tekintve szoros összefüggésben áll a háború előtti és utáni művekkel.
Ennek érdekében részletesen tárgyalom Hofmannsthal viszonyát a kultúramodellben megjelenő három kultúrközösséghez (osztrák, össznémet és európai kultúrközösség), valamint bemutatom a sajtószövegekben következetesen alkalmazott poétikai eszközöket. Továbbá megvizsgálom a szövegek által felkínált olvasói pozíciókat.
Dolgozatom interdiszciplináris megközelítésmódja új perspektívákat kínál a Hofmannsthal-recepció számára. A történelem-, anakronizmuselméleti és hadtörténeti szakmunkák bevonásával lehetőség nyílik a politikai struktúrák egzisztenciális következményeivel foglalkozó szövegek elemzésére.



